dh-unibe/image-text_koenigsfelden-charters-post-1500 huggingface dataset:
Ich, Elisabett Buͤlerrīn, ✳ thün kundt ✳ unnd zewùssenn aller mencklichenn, ✳ als ich dann ussz sundren
ursachenn, ✳ mich darzuͤ bewegend, ✳ in dem willenn kommen bin ✳ mich von dem gotzhusz Kùngsfeldn̄
zefuͤgenn ✳ unnd den waͤltlichenn stàtt anzuͤnemmen. ✳ dàhar sich nunn begäbenn, ✳ das mit mir des
guͦts halb, ✳ so ich an barem geltt, ✳ kleidernn ✳ unnd kleinettern̄, ✳ ouch in libdinngs wisz ✳ in sölich gotzhusz gbràcht,
soͤlicher gstaltt verkommenn ist, ✳ das mich wol benuͤgtt. ✳ harum̄b mich dargägenn ✳ schuldigenn pflichten
nàch zeerzoͤungenn, ✳ so sagenn ✳ unnd laussenn ich, gemeldtte Buͤlerrin, ✳ das obbemeldtt gotzhusz, ✳ ouch
des castenvoͤgtt, ✳ verwaltter ✳ unnd inhaber, ✳ ouch dero nàchkommenn ✳ fùr mich ✳ unnd mine nàchkommen ✳ und
erbenn ✳ und alle die, ✳ so dissz sach möchte beruͤrenn, ✳ obbemelts mins zuͤ gbràchtenn guͤts, ✳ libdinngs, ✳ kleinettern
unnd kleidernn halb ✳ quitt, ✳ ledig ✳ unnd lossz, ✳ allso das sy darum̄b jetz ✳ unnd hienàch ✳ gerüwigett ✳ unnd
unersuͤcht sin ✳ unnd belibenn, ✳ ouch ich dahar ✳ an das gemeldt gotzhusz ✳ dhein wittre vordrung, ✳ anspràch, nàch
gerächtikeitt habenn, ✳ nàch fùrnämmēn, ✳ sunder dasselb gotzhusz ✳ minnetthalb ✳ unnd all der minen ✳ in alweg unbeladenn ✳ unnd unangefochtenn soͤlle belibenn, ✳ ungehinndret des alles, ✳ so ich ✳ oder jemmans von minet waͤgenn ✳ darwider ✳ zuͤ hilff, ✳ schirm ✳ unnd handthabung ✳ bruchenn, ✳ dàmit ich das bemeldt gotzhusz ✳ unruͤwigenn ✳ unnd ansprächenn möchte, ✳ dann ich mich desselbenn ✳ ouch aller fùnd, ✳ usszzùg ✳ unnd gevaͤrdenn, ✳ dispensationen, ✳ ouch geistlichˀ
unnd wälttlicher ✳ frigung ✳ unnd fùrsächung, ✳ wie ✳ oder usz was grunds die uszgbràcht ✳ unnd erlanngt möchten werdn̄,
unnd besunder ouch des rächtenn, ✳ so ein gmeine verzichung ✳ àn vorganng einer sunderbarenn ✳ als unnùtz
widerspricht, ✳ ganzt entzigenn ✳ unnd begäbenn hab ✳ fùr mich ✳ unnd mencklich von minet wägenn, ✳ alles erberlich ✳ unnd in uffrächtenn, güttenn trùwenn ✳ unnd sunders ouch mit hannd, ✳ gwalt ✳ unnd güttenn
wùssenn ✳ miner frùndschafft gehanndlett ✳ unnd volzogenn, ✳ das ouch wir, ✳ Anna Buͤlerinn, der gemeldttēn
Elisabett Buͤlerinn eliche schwester, ✳ unnd Heinrich Jaͤggly, ir elicher man ✳ Zùrich seshafft, ✳ bekennen soͤlicheˀ
gstaltt beschächenn ✳ unnd mitt unnserm gunst ✳ unnd guͦttenn willenn ✳ disz alles beschlossenn sin. ✳ unnd
habennd ouch dem allenn, ✳ so obstàtt, ✳ zü güttem bestannd ✳ unnd sicherheitt, ✳ zuͤ einer insatzung gesetzt unnd geben
all unnser ligennd ✳ unnd varennd guͤtt ✳ mit sampt obbemeltter, unnser schwester, ✳ unnd daruff ✳ unnsz alle
des so obstàtt ✳ vestencklich zeùbersagende, ✳ so habenn wir alle gmeinlich ✳ unnd sunderlich mit ernnst gebett₎
unnd erbättenn ✳ den ersammēn, frommēn Hannsen Bùrrer, burger zuͤ Brugg, ✳ das er ✳ fùr unnsz ✳ sin eigenn
insigell, ✳ im ✳ unnd sinen erbenn ganntz unnschädlich, ✳ offennlich gehännckt hàtt an disenn brieff, ✳ der gebenn
ist uff menndag nàch cantate, ✳ von xp̄i unnsers herrenn geburt zaltt fùnffzächenhundert fùnffundzwäntzg
fròw
verschribung und qùittung
Ellysabett Büllerin ꝫcꝭ
1525 , Mai 15 .
F . Aargau .
Mont: nach Cantate
1525 .
✳